Vilmos Galló

Vilmos Galló (s. 31. heinäkuuta 1996 Budapest, Unkari) on unkarilainen jääkiekkoilija, joka pelaa SM-liigajoukkue KooKoossa. Hän on pelipaikaltaan vasen laitahyökkääjä.
Ura.
Seuraura.
Galló on Újpesti TE:n kasvatti. Hän muutti kotimaastaan Ruotsiin ja siirtyi Flemingsbergin junioreihin jo 13-vuotiaana. Galló jakoi kaudella 2010–2011 seuran J18-junioreiden sisäisen pistepörssin voiton Rasmus Vellosen kanssa tehoilla 10+12=22. Kaudella 2011–2012 hän voitti Flemingsbergin sisäisen tehotilaston lukemalla +18. Kaudella 2012–2013 Galló sijoittui tehoilla 23+36=59 koko J18 Elitin pistepörssissä toiseksi edellään vain Clemensnäsin Anton Mella. Hän voitti myös joukkueensa sisäisen tehotilaston lukemalla +21, kuten myös J20-junioreissa lukemalla +9.
Kaudeksi 2013–2014 Galló siirtyi Linköpingin J20-junioreihin. Noin puolet kaudestaan hän pelasi kuitenkin seuran J18-junioreissa, joissa Galló voitti kauden päätteeksi J18 Allsvenskanin hopeaa. Kauden 2014–2015 päätteeksi hän voitti J20 SuperElitin pronssia.
Kaudella 2015–2016 Galló nousi Linköpingin SHL-joukkueeseen. Hän debytoi miesten pääsarjatasolla 22. elokuuta 2015 Mestarien liigan avauskierroksella sveitsiläistä SC Berniä vastaan. Galló merkittiin Linköpingin 13. hyökkääjäksi. Hän sai tililleen ensimmäisen SHL-ottelunsa runkosarjan avauskierroksella 16. syyskuuta 2015 Djurgårdenia vastaan. Galló merkittiin Linköpingin 13. hyökkääjäksi. Hän jäi ottelussa kuitenkin ilman peliaikaa. Ensimmäiset jääaikansa SHL:ssä Galló sai seuraavassa ottelussa 19. syyskuuta 2015 Rögleä vastaan. Hänet merkittiin jälleen joukkueensa 13. hyökkääjäksi. Galló sai peliaikaa kuitenkin vain 33 sekuntia. Hänen SHL-uransa avausmaali syntyi hänen kymmenennessä ottelussaan 27. lokakuuta 2015 Luulajan Joel Lassinantin taakse. Gallón osuma jäi Linköpingin 3–2-voittoon päättyneen ottelun voittomaaliksi. Kaikkiaan hän pelasi tulokaskautensa aikana 41 runkosarjaottelua tehopistein 5+4=9 ja neljä pudotuspeliottelua ilman tehopisteitä. CHL:ssä Galló pelasi neljä ottelua ilman tehopisteitä. Hän pelasi ison osan kaudestaan vielä myös Linköpingin J20-joukkueessa.
Kesäkuussa 2016 Galló teki Linköpingin kanssa kolmivuotisen SHL-sopimuksen. Hän pelasi kaudella 2016–2017 50 runkosarjaottelua tehopistein 3+6=9, kuusi pudotuspeliottelua ilman tehopisteitä ja kymmenen CHL-ottelua tehden kolme maalia. Galló siirtyi kaudeksi 2017–2018 vuoden mittaisella sopimuksella sarjatasoa alemmas HockeyAllsvenskan-joukkue Timråhon. Hän jakoi seitsemällä syöttöpisteellään SHL:n nousukarsintasarjan syöttöpörssin voiton Anton Wedinin kanssa. Galló voitti myös sarjan tehotilaston lukemalla +9. Seitsemännessä karsintasarjan ottelussa 6. huhtikuuta 2019 vieraissa Karlskronaa vastaan hän teki Timrån 0–2-voittoon päättyneen ottelun voittomaalin. Gallón osuma ratkaisi joukkueelle lopulta sarjanousun SHL:ään. Toukokuussa 2018 hän teki Timrån kanssa vuoden mittaisen jatkosopimuksen. Galló teki kaudella 2018–2019 SHL:n yhden kauden piste-ennätyksensä tehoilla 9+9=18. Timrån kausi päättyi kuitenkin putoamiseen takaisin Allsvenskaniin.
Kaudeksi 2019–2020 Galló siirtyi kaksivuotisella sopimuksella SM-liigajoukkue KooKoohon. Hän oli joukkueen neljänneksi paras pistemies tehoilla 14+28=42. Kaudella 2020–2021 Galló oli tehoilla 20+18=38 KooKoon toiseksi paras pistemies Ahti Oksasen jälkeen. KooKoo pelasi SM-liigahistorian ensimmäisen playoff-ottelunsa pudotuspelien ensimmäisellä kierroksella 15. huhtikuuta 2021 Tampereen Ilvestä vastaan. Galló teki ottelussa myös joukkueen liigahistorian ensimmäisen playoff-maalin ylivoimalla ajassa 28.28.
Galló palasi kaudeksi 2021–2022 Ruotsiin ja siirtyi kaksivuotisella sopimuksella SHL-joukkue Luulajaan. Joukkueen valmennusjohto ei kuitenkaan pystynyt tarjoamaan hänelle hänen haluamaansa peliaikaa, joten marraskuussa 2021 Gallón sopimus seuran kanssa purettiin yhteisymmärryksessä. Pari päivää myöhemmin hänen vahvistettiin palaavan kevääseen 2024 asti kestävällä sopimuksella Linköpingiin. Kaudella 2022–2023 Galló oli 15 osumallaan joukkueen toiseksi paras maalintekijä Ty Rattien jälkeen. Hän jakoi myös Linköpingin sisäisen tehotilaston voiton Sebastian Strandbergin ja Jasse Ikosen kanssa lukemalla +3.
Kaudeksi 2024–2025 Galló palasi kolmivuotisella sopimuksella KooKoohon. Hänet nimettiin joukkueen varakapteeniksi. Galló jakoi tehoilla 13+24=37 KooKoon sisäisen pistepörssin toisen sijan Robert Rooban ja David Farrancen kanssa edellään Radek Koblížek.
Maajoukkueura.
Galló edusti Unkaria MM-kilpailuissa vuosina 2016, 2023 ja 2025. Ensimmäisessä turnauksessa hänet valittiin Slovakiaa vastaan pelatun avausottelun päätteeksi joukkueensa ottelun parhaaksi pelaajaksi. Vuoden 2025 turnauksessa Galló valittiin Kazakstania vastaan pelatun alkulohkon ottelun päätteeksi Unkarin ottelun parhaaksi pelaajaksi. Hän pelasi myös IA-divisioonan MM-kilpailuissa vuosina 2017, 2018, 2019 ja 2024, joista vuoden 2018 turnauksessa Galló oli kolmella syöttöpisteellään Unkarin paras syöttäjä János Hárin kanssa. Vuoden 2024 turnaus päättyi kultaan ja sarjanousuun pääsarjatasolle. Galló pelasi myös Pyeongchangin olympiakisojen 2018 ja Milanon olympiakisojen 2026 karsinnoissa. Yhteensä hän on pelannut 104 A-maaottelua tehopistein 34+28=62.
Galló pelasi myös alle 20-vuotiaiden IB-divisioonan MM-kilpailuissa vuonna 2015, jolloin hän toimi Unkarin varakapteenina. Galló pelasi myös IIA-divisioonan MM-kilpailuissa vuosina 2014 ja 2016, joista molemmat turnaukset päättyivät kultaan. Galló voitti tehoilla 7+4=11 ensimmäisen turnauksen maalipörssin ja jakoi Unkarin sisäisen pistepörssin voiton Áron Könczein kanssa. Hän voitti myös turnauksen tehotilaston lukemalla +10 ja valittiin joukkueensa parhaaksi pelaajaksi. Vuoden 2016 turnauksessa Galló jakoi pistepörssin voiton Viron Vadim Vasjonkinin kanssa tehoilla 6+7=13 ja voitti tehotilaston lukemalla +14. Hänet valittiin turnauksen parhaaksi hyökkääjäksi.
Galló pelasi myös alle 18-vuotiaiden IB-divisioonan MM-kilpailuissa vuonna 2014, jolloin hän voitti kultaa ja jakoi koko turnauksen pistepörssin voiton joukkuetoverinsa Zsombor Kissin kanssa tehoilla 6+5=11.
Pelityyli.
KooKoon kotisivujen mukaan Galló on yleisesti tunnettu pelaavan periksiantamattomalla asenteella ja vastustajan hermoja raastavalla pelityylillä. Seuran urheilutoimenjohtaja Jarno Kultasen mukaan hän on oikeassa roolituksessa tehokas myös pisteiden valossa. Galló on itse kertonut olevansa aina pelaaja, joka tykkää olla maalinedustalla ja voittaa kiekkoja aktiivisella karvauspelaamisella.
Muuta.
Gallón isoveli Illés ja pikkuveli Oliver ovat pelanneet myös jääkiekkoa.
Unkarin jääkiekkoliitto valitsi Vilmos Gallón vuoden 2019 miesjääkiekkoilijaksi. Hänet on valittu myös Unkarin vuoden 2016 taitavammiksi pelaajaksi sekä Unkarin vuoden hyökkääjäksi vuosina 2018, 2020, 2023 ja 2025.